Նադեժդա Դոբիչինա

Նադեժդա Եվսեևնա Դոբիչինա (ծննդյան անունը՝ Ֆիշման, ), առաջին ռուսական պրոֆեսիոնալ պատկերասրահի կազմակերպիչ, թանգարանի աշխատակցուհի, «Ն․ Ե․ Դոբիչինայի Գեղարվեստական բյուրոյի» հիմնադիր և ղեկավար։

Կենսագրություն  
Նադեժդա Դոբիչինան 1903-1909 թվականներին սովորել է Սանկտ Պետերբուրգի կենսաբանական լաբորատորիայի Պ. Ֆ. Լեսգաֆտի դասընթացների կենսաբանական բաժնում։ 1911 թվականի աշնանը հիմնել է «Նադեժդա Դոբիչինայի գեղարվեստական բյուրոն»՝ նկարիչների և հանրության միջև նկարների վաճառքի և գեղարվեստական պատվերների կատարման միջնորդության համար։ 1913 թվականի հոկտեմբերից բյուրոն գտնվել է մասնավոր բանկի շենքում («Արտաքին առևտրի ռուսական բանկ», Մոյկա գետի առափնյա փողոց՝ 63), 1914 թվականի նոյեմբերից՝ Ադամինի տանը՝ Մոյկա գետի ափամերձ փողոցի և Մարսյան դաշտի անկյունում։

Դոբիչինայի գեղարվեստական բյուրոյում 1913 թվականին գործել է Վսևոլոդ Մեյերխոլդի ստուդիան։ Ցուցահանդեսներ են կազմակերպվել «Արվեստի աշխարհ» միավորման կողմից (1915-1917), «Արվեստի ձախ ուղղությունների ցուցահանդես» (ապրիլ- մայիս 1915 թվական), ««0,10» նկարների վերջին ֆուտուրիստական ցուցահանդես», որտեղ ցուցադրվել է Կազիմիր Մալևիչի «Սև քառակուսի»-ն (1915 թվականի դեկտեմբեր - 1916 թվականի հունվար), Նիկոլայ Կուլբինի (1918 թվականի հունիս) հետմահու ցուցահանդեսը և այլն։

Պատերազմի տարիներին բյուրոն հանդես է եկել որպես արվեստի գործիչների հիվանդանոցի կազմակերպիչներից մեկը։ 1914 թվականի հոկտեմբերի 26–ից մինչև դեկտեմբերի 7-ը Դոբիչինայի գեղարվեստական բյուրոյում անցկացվել է «Նկարների ցուցահանդես հօգուտ արվեստի գործիչների հիվանդանոցի», որին մասնակցել են տարբեր ուղղությունների 66 նկարիչներ։

Բյուրոն կազմակերպել է երաժշտական համերգներ, ներկայացումներ, գրական երեկոներ։ 1919 թվականի սկզբին բյուրոյի գործունեությունը դադարել է, իսկ Դոբիչինան աշխատել է տարբեր թանգարաններում։ 1930-1940 թվականներին եղել է Գեղարվեստա-արդյունաբերական դպրոցի տնօրեն, Լենինգրադի Ռուսական թանգարանի աշխատակից։ Մոսկվա տեղափոխվելուց հետո աշխատել է Հեղափոխության թանգարանում։

1920 թվականին Ալեքսանդր Գոլովինը նկարել է «Նադեժդա Դոբիչինայի դիմանկարը», որը պահվում է Ռուսական պետական թանգարանում։

Դոբիչինան մահացել է 1950 թվականին, Մոսկվայում։ Թաղված է Մոսկվայի Վոստրյակովսկոե հրեական գերեզմանատանը։

Ծանոթագրություններ

Արտաքին հղումներ 
 Добычина (Фишман) Надежда Евсеевна // Арт. ру
 Лейкинд О. Л., Северюхин Д. Я. «Художественное бюро Н. Е. Добычиной» // Санкт-Петербург. Энциклопедия.
 Григорьев Михаил Петербург начала XX века. Наброски воспоминаний // Петербургский театральный журнал. — 2003. — № 2(32).
 Мокроусов Алексей Ещё посмотрим // Лехаим. — 2014. — № 8 (268). — С. 80.
 Добычина Надежда Евсеевна (1920)
 Письма к Н. Е. Добычиной // Наследие А. Н. Бенуа

Ռուս արվեստագետներ